
КАНАД УЛСЫН ДЭЭД ШҮҮХИЙН ШИЙДВЭРИЙН ХУРААНГУЙ
(Эрүүгийн хэрэг[footnoteRef:1]) [1:  Шүүхийн шийдвэрийг бүрэн эхээр нь үзэх холбоос:https://decisions.scc-csc.ca/scc-csc/scc-csc/en/item/17515/index.do, Шүүхийн шийдвэрийг хураангуйлахдаа эх хувилбарын бүтцийг өөрчилсөн болно.] 

СУРГУУЛИЙН ОРЧИНД СУРАГЧДЫН НҮҮР, ЦЭЭЖ ХЭСГИЙГ НУУЦААР 
ДҮРС БИЧЛЭГТ БУУЛГАХ НЬ ГЭМТ ХЭРЭГ БОЛНО
САНАМЖ: Энэхүү хураангуй нь хуульч, судлаач, эрх зүйн чиглэлээр суралцагчдад болон олон нийтэд мэдээлэл өгөх зорилготой бөгөөд хураангуйд ашигласан шийдвэр нь гадаад улсын шүүхийн шийдвэр болно.
Шүүхийн шийдвэрийн дугаар: 2019 SCC 10 [37833]
Шүүхийн шийдвэрийн огноо: 2019 оны 02 дугаар сарын 14-ний өдөр
Шүүхийн шийдвэрийн төлөв: Анхан болон давж заалдах шатны шүүхийн шийдвэрийг хүчингүй болгосон. 
ХЭРГИЙН ТУХАЙ ТОВЧ
Шүүгдэгч нь ахлах сургуульд багшаар ажиллаж байх үедээ үзгэн хэлбэртэй нууц камер ашиглан сургуулийн коридор, анги танхим зэрэг орчинд эмэгтэй сурагчдын нүүр болон цээжний хэсгийг тэдний зөвшөөрөлгүйгээр, нууцаар дүрс бичлэгт буулгажээ.
ХУУЛЬ ХЭРЭГЛЭЭ, ШҮҮХИЙН ШИЙДВЭР
Анхан шатны шүүхээс: Сургууль нь гэр шиг хувийн орчин биш боловч сурагчид зөвшөөрөлгүйгээр, нууцаар тэдний бичлэгийг хийхгүй гэж итгэж болох орчин юм. Иймээс тухайн нөхцөлд сурагчид хувийн халдашгүй байдлаа хамгаалуулах эрхтэй. Гэвч шүүгдэгчийн үйлдэл бэлгийн зорилготой байсан эсэх нь эргэлзээгүйгээр нотлогдоогүй тул Эрүүгийн хуулийн 162(1)(c) дэх хэсэгт заасан нууцаар ажиглах, дүрс бичлэг хийх (англ. voyeurism)[footnoteRef:2] гэмт хэргийн шинж хангагдаагүй үндэслэлээр шүүгдэгчийг цагаатгаж шийдвэрлэсэн. [2:  Эрүүгийн хууль (1985)-ийн 162(1)(c) дэх хэсэг. “Хувийн халдашгүй байдал нь хамгаалагдах ёстой нөхцөлд байгаа хүнийг бэлгийн зорилгоор нууцаар ажиглах, дүрс бичлэгийг хийсэн бол гэмт хэрэгт тооцно. Дүрс бичлэг гэдэгт аливаа аргаар хийсэн гэрэл зураг, кино бичлэг, видео бичлэг хамаарна.” ] 

Давж заалдах шатны шүүхээс: Анхан шатны шүүхийн “бэлгийн зорилго нотлогдоогүй” гэх дүгнэлт үндэслэлгүй. Учир нь бичлэгийг сурагч охидын цээж хэсэгт төвлөрч, нууцаар хийсэн тул бэлгийн зорилготой гэж дүгнэх үндэслэлтэй. Харин сурагчид тухайн үед бүрэн хувцастай, сургуулийн анги танхим, коридор зэрэг бусад хүн болон хяналтын камерын ажиглалтад өртөх боломжтой орчинд байсан тул хувийн орчинд байсан гэж үзэхгүй тул анхан шатны шүүхийн цагаатгасан шийдвэрийг хэвээр үлдээж шийдвэрлэв. 
Прокуророос ”...давж заалдах шатны шүүхээс “хувийн орчинд байсан гэж үзэх үндэслэлгүй” гэж дүгнэсэн нь буруу. Сурагчид сургуулийн орчинд байсан нь хувийн халдашгүй байдлаа хамгаалуулах эрхийг үгүйсгэх үндэслэл болохгүй. Багш нь сургуулийн дотоод журмыг зөрчиж нууцаар, бэлгийн зорилгоор дүрс бичлэгт буулгана гэж сурагчид төсөөлөхөөргүй нөхцөл байдалд байсан. Иймээс сурагчдын дүрс бичлэгийг Эрүүгийн хуулийн 162 дугаар зүйлд заасан хувийн халдашгүй байдал нь хамгаалагдах ёстой нөхцөлд хийгдсэн гэж үзнэ. 
[bookmark: _Hlk233273106]Канадын Дээд шүүхээс:
Сурагчид хувийн халдашгүй байдал нь хамгаалагдах ёстой нөхцөлд байсан. Ийм хамгаалалт нь зөвхөн гэр орон, хувцас солих өрөө зэрэг уламжлалт хувийн орон зайгаар хязгаарлагдахгүй. 
Хувийн халдашгүй байдал нь хамгаалагдах ёстой нөхцөл гэдэг нь тухайн хүн өөрийг нь нууцаар ажиглах, эсхүл дүрс бичлэгт буулгахгүй гэж үзэх боломжтой нөхцөлийг хэлнэ. Хувийн халдашгүй байдал зөрчигдсөн эсэхийг үнэлэхэд зөвхөн тухайн орчин дангаараа шийдвэрлэх хүчин зүйл болохгүй. 
Хүн бусдын нүдэнд ердийн байдлаар харагдаж болох боловч түүнийг нууцаар, ойроос, бэлгийн зорилгоор, биеийн эмзэг хэсэгт төвлөрүүлэн дүрс бичлэгт буулгаж болно гэсэн үг биш. Олон нийтийн эсхүл бусдад харагдах боломжтой орчинд байсан ч хувийн халдашгүй байдлаа алдахгүй. Жишээлбэл, нийтийн тээвэрт эмэгтэй хүний юбканы доогуур гар утсаар зураг авах, олон нийтийн усан санд дроноор зураг авах, сургуулийн орчинд сурагчдын цээжний хэсгийг нууц камер ашиглан бичих нь ердийн ажиглалт биш, харин хувийн халдашгүй байдлын ноцтой зөрчил болно. 
Хувийн халдашгүй байдал нь гэр оронд хамгийн хүчтэй илрэх боловч олон нийтийн орчинд ч тодорхой хэмжээгээр хамгаалагдана. Орчин үеийн техник, технологи нь хүний биед чиглэсэн нууцаар, ойроос, давтан үзэх боломжтой байдлаар бичих боломжийг олгодог тул ийм төрлийн халдлагаас хамгаалах шаардлагатай. 
Хувийн халдашгүй байдал зөрчигдсөн эсэхийг байршил, орчин, дүрс бичлэгийн зорилго, хэлбэр, хийгдсэн арга, тухайн хүн мэдэж байсан эсхүл зөвшөөрсөн эсэх, талуудын харилцаа, хохирогчийн нас, эмзэг байдал зэргийг бүхэлд нь харгалзан үзнэ. Эдгээр хүчин зүйлээс гадна шүүх хэрэг бүрийн онцлогоос хамааран бусад холбогдох нөхцөл байдлыг харгалзан үзнэ. Мөн хувийн халдашгүй байдал хамгаалагдах нөхцөлийг тайлбарлах арга зүйн хувьд: 
а) нууцаар ажиглах, дүрс бичлэг хийх нь тухайн хүний өөрийн дүр төрх, биеийн дүрслэлээ хянах чадварыг бууруулсан уу? 
б) хэрэв тийм бол уг ажиглалт, дүрс бичлэг нь тухайн хүний бэлгийн халдашгүй байдалд халдсан уу гэсэн хоёр асуудлыг авч үзэх шаардлагатай. 
Хувийн халдашгүй байдал нь хүний өөрийн дүр төрх, биеийн дүрслэл, хувийн мэдээллээ хэзээ, хэрхэн, хэнд хүрэхийг өөрөө хянах эрхтэй холбоотой. Нууцаар дүрс бичлэг хийх нь энэ хяналтыг үгүйсгэдэг. Ялангуяа бичлэг хадгалагдаж, дахин дахин үзэгдэх боломжтой тул ердийн ажиглалтаас илүү ноцтой халдлага болдог. 
“Бэлгийн зорилго” гэх шинжийн тухайд: 
Эрүүгийн хуулийн 162(1)(с) дэх хэсэгт заасан гэмт хэргийн хувьд бэлгийн зорилготой байсан эсэхийг зайлшгүй тогтоох шаардлагатай. Бэлгийн зорилго, бичлэг хийсэн арга, агуулга, чиглэсэн хэсэг зэрэг нөхцөл байдлыг хамтад нь үнэлнэ.
Энэ хэргийн хувьд бичлэгийг хийхдээ өсвөр насны охидын биеийн эмзэг хэсэгт төвлөрсөн, нууц камер ашигласан, бичлэг удаан хугацаанд хийсэн, зарим сурагчийг өөр өөр газарт олон удаа бичсэн зэрэг нөхцөл байдал нь бичлэг бэлгийн зорилготой байсан, мөн сурагчдын хувийн халдашгүй байдал зөрчигдсөн гэж үзэх үндэслэл болно. 
[bookmark: _GoBack]Нэгтгэн дүгнэвэл, сурагчид 14-18 насны өсвөр насны охид байсан бөгөөд багшийн удирдлага, хяналтад байдаг сургуулийн орчинд байсан тул тэдний хувийн халдашгүй байдлыг илүү анхаарч хамгаалах шаардлагатай гэж үзнэ. Шүүгдэгч нь багш байсан тул сурагчид түүнд итгэх, түүний хяналт, нөлөөнд байсан тул багш сурагчийн харилцаа нь эрх мэдлийн тэнцвэргүй харилцаа байсныг харуулна. Хэдийгээр дүрс бичлэгүүд сургуулийн орчинд хийгдсэн боловч нууц камер ашигласан, сурагчид мэдээгүй, зөвшөөрөөгүй мөн сургуулийн өдөр тутмын үйл ажиллагааг баримтжуулах зорилготой бус, тодорхой сурагчид болон тэдний биеийн эмзэг хэсэгт төвлөрсөн. Сургуулийн дотоод журамд ийм төрлийн бичлэг хийхийг хориглосон бөгөөд бичлэгүүд нь бэлгийн зорилготой байсан гэж давж заалдах шатны шүүх тогтоосон.
Иймд дээрх нөхцөл байдлыг үндэслэн Эрүүгийн хуулийн 162(1)(c) дэх хэсэгт заасан гэмт хэргийг үйлдсэн гэм буруутайд тооцож, прокурорын гомдлыг хангаж, хэргийг ял оногдуулах шатанд шилжүүлжээ. 

